**Povzetek revizijskega poročila *Poslovanje Prvega pokojninskega sklada Republike Slovenije v letu 2010***

Računsko sodišče je revidiralo *pravilnost poslovanja Prvega pokojninskega sklada Republike Slovenije v letu 2010,* ki ga je upravljala Kapitalska družba pokojninskega in invalidskega zavarovanja, d. d., Ljubljana. Prvi pokojninski sklad Republike Slovenije je ločeno premoženje, nastalo z zamenjavo lastniških certifikatov pooblaščenih investicijskih družb, ki ga je v letu 2010 v svojem imenu in za račun zavarovancev upravljala Kapitalska družba pokojninskega in invalidskega zavarovanja, d. d., Ljubljana zato, da bi zagotovila kritje za izpolnitev obveznosti iz zavarovalnih polic dodatnega pokojninskega zavarovanja. Premoženje Prvega pokojninskega sklada Republike Slovenije obsega premoženje, ki pripada policam dodatnega pokojninskega zavarovanja Prvega pokojninskega sklada Republike Slovenije v obdobju, preden zavarovanci izpolnijo pogoje za pridobitev pravice do mesečne rente, in ločeno premoženje, namenjeno izključno kritju obveznosti iz izplačil pokojninskih rent, ki se izkazuje v kritnem skladu.

Cilj revizije je bil izrek mnenja o pravilnosti poslovanja Prvega pokojninskega sklada Republike Slovenije v letu 2010. V skladu z Zakonom o prvem pokojninskem skladu Republike Slovenije in preoblikovanju pooblaščenih investicijskih družb računsko sodišče opravi revizijo pravilnosti poslovanja Prvega pokojninskega sklada Republike Slovenije vsako leto.

Računsko sodišče je o pravilnosti poslovanja Prvega pokojninskega sklada Republike Slovenije v letu 2010 Kapitalski družbi pokojninskega in invalidskega zavarovanja, d. d., Ljubljana izreklo *pozitivno mnenje*.

Ljubljana, 30. decembra 2013